А гаспадыня з поля павяла ў бок хаты, адначасова распавядаючы пра гаспадарку. Склеп з белай цэглы (паказвае ў бок) будавала разам з дачкою. З дачкою будавалі і яе хату (хата стаіць побач, адразу за участкам Сцепаніды Аляксееўны). Рабочых, безумоўна, наймалі, але траншэю, фундамент, падлогу і столю рабілі жаночыя рукі. Муж дапамагчы не мог – хварэў. На працягу дваццаці пяці гадоў пасля аперацыі на сэрцы быў не працаўнік. Таму і спраўляліся з дачкою разам і з мужчынскай працай, і з жаночай.